	-4-	   Poslovni broj: 12. St-264/2018-3


[bookmark: _GoBack]   [image: ]						  Poslovni broj: 12. St-264/2018-3
REPUBLIKA HRVATSKA
TRGOVAČKI SUD U SPLITU
Split, Sukoišanska br. 6

R E P U B L I K A    H R V A T S K A

R J E Š E N J E

	Trgovački sud u Splitu, po sucu tog suda Pašku Bačiću, kao stečajnom sucu, u stečajnom postupku povodom prijedloga predlagatelja – vjerovnika REPUBLIKE HRVATSKE, Ministarstva financija, OIB: 18683136487, zastupano po Županijskom državnom odvjetništvu u Splitu, za otvaranje stečajnog postupka nad dužnikom SIMAG, d.o.o. Sinj, Filipa Grabovca 81, OIB: 30177748178, 18. listopada 2018. 


r i j e š i o   j e

I. Pokreće se prethodni postupak radi utvrđivanja pretpostavki za otvaranje stečajnog postupka nad dužnikom SIMAG, d.o.o. Sinj, Filipa Grabovca 81, OIB: 30177748178, MBS: 060085543.

II. Ročište radi očitovanja o prijedlogu za otvaranje stečajnog postupka određuje se za dan  15. studenog 2018. u 9,15 sati, u sobi br. 118/1, (sudnica br. 4) Trgovačkog suda u Splitu, Sukoišanska 6.

III. Na zakazano ročište se pozivaju predlagatelj – vjerovnik po Županijskom državnom odvjetništvu u Splitu, zatim zastupnik po zakonu dužnika Boris Barać iz Splita, Teslina 20, OIB: 10537729774 te predstavnik Financijske agencije, Regionalni centar Split. 

IV. Nalaže se zastupniku po zakonu dužnika Borisu Baraću da u roku od osam dana, pozivom na gornji poslovni broj spisa, dostavi ovom sudu u dva primjerka: 
a) pisano izvješće o financijsko-gospodarskom stanju dužnika;
b) popis imovine i obveza dužnika koji se, sukladno odredbama članka 17. Stečajnog zakona, treba sastojati od naznake:
1. nekretnina i pokretnina dužnika, 
2. imovinskih prava dužnika na tuđim stvarima,
3. novčanih i nenovčanih tražbina dužnika,
4. drugih prava koja čine imovinu dužnika, 
5. novčanih sredstava na računima,
6. druge imovine dužnika,
7. obveza dužnika unesenih u njegove poslovne knjige,
8. drugih novčanih i nenovčanih obveza dužnika,
9. razlučnih prava na imovini dužnika, 
10. izlučnih prava, 
11. prosječnih mjesečnih troškova redovnog poslovanja dužnika u posljednjih godinu dana, 
12. postupaka pred sudovima ili javnopravnim tijelima u kojima je dužnik stranka i visinu ili opis tražbine koja je predmet postupka, 
u kojem popisu imovine i obveza se moraju navesti podaci o pravnoj i činjeničnoj osnovi u odnosu na svaki dio imovine i obveza, te o dokazima, osobito ispravama, kojima se oni mogu potkrijepiti i potvrditi da su navedeni podaci točni i potpuni te da od imovine i obveza ništa nije zatajeno. 

Upozoravaju se osobe ovlaštene za zastupanje dužnika da su iste dužne dati sudu sve potrebne podatke koji se odnose na ovaj postupak te da se za davanje neistinitog ili  nepotpunog popisa imovine ili obveza odgovara kao za davanje lažnog iskaza u postupku pred sudom. 

V. Poziva se Financijska agencija dostaviti ovom sudu, pozivom na gornji poslovni broj spisa, pisano izvješće – potvrdu, u smislu odredbi članka 6. stavak 2. i 4. Stečajnog zakona, o tome ima li dužnik u Očevidniku redoslijeda osnova za plaćanje evidentirane neizvršene osnove za plaćanje u razdoblju dužem od 60 dana koje je trebalo, na temelju valjanih osnova za plaćanje, bez daljnjeg pristanka dužnika naplatiti s bilo kojeg od njegovih računa te ukoliko takve obveze postoje potrebno je navesti u kojem iznosu te u kojem razdoblju. Zatraženi podaci (potvrda) mogu se dostaviti sudu i putem faxa na broj: 021/393-988 i to najkasnije dva dana prije održavanja zakazanog ročišta. 

VI. Poziva se Financijska agencija, u roku iz točka V. ovog rješenja, dostaviti ovom sudu i obavijest o osiguranju sredstava za namirenje troškova stečajnog postupka. 


Obrazloženje

Financijska agencija, Regionalni centar Split podnijela je ovom sudu 19.01.2018., na temelju odredbe članka 429. stavak 1. Stečajnog zakona (Narodne novine broj 71/15 i 104/17, dalje SZ), zahtjev za provedbu skraćenog stečajnog postupka nad dužnikom SIMAG, d.o.o. Sinj.

U podnesenom zahtjevu je u bitnome navedeno da dužnik na dan 12. siječnja 2018., u Očevidniku redoslijeda osnova za plaćanje, ima evidentirane neizvršene osnove za plaćanje u neprekinutom razdoblju od 120 dana u ukupnom iznosu od 7.424,54 kn, kao i da prema podacima koji su dostavljeni od Hrvatskog zavoda za mirovinsko osiguranje dužnik nema zaposlenih.

Budući da je u konkretnom slučaju ocijenjeno da su ispunjene pretpostavke, u smislu odredbi članka 428. SZ-a, za provedbu skraćenog stečajnog postupka ovaj sud je temeljem odredbi članka 430. SZ-a, na mrežnoj stranici e-Oglasna ploča sudova, 31. siječnja 2018. objavio oglas s podacima o identifikaciji dužnika te ukupnom iznosu duga dužnika evidentiranog na temelju neizvršenih osnova za plaćanje. Isto tako tim oglasom su osobe ovlaštene za zastupanje dužnika pozvane da u roku od 15 dana od dana objave oglasa podnesu sudu javnobilježnički ovjerovljen popis imovine i obveza dužnika na propisanom obrascu, a vjerovnici dužnika su pozvani da najkasnije u roku od 45 dana od objave oglasa predlože otvaranje stečajnog postupka nad dužnikom, sve to uz upozorenje na pravne posljedice nepodnošenja prijedloga za otvaranje stečajnog postupka. 

Predlagatelj – vjerovnik Republika Hrvatska, Ministarstvo financija je pravovremeno, dana 8. veljače 2018., podnio ovom sudu prijedlog za otvaranje stečajnog postupka nad dužnikom. U tom prijedlogu, predlagatelj je naveo da prema dužniku ima dospjelih a nenamirenih tražbina u ukupnom iznosu od 26.561,20 kn, a kao dokaz postojanja te tražbine dostavljeni su podaci iz evidencije Porezne uprave o stanju računa dužnika kao poreznog obveznika na dan 02.02.2018. Isto tako, u prijedlogu je navedeno da dužnik ima određene imovine koja je dostatna za troškove vođenja postupka, a što da je razvidno iz godišnjih financijskih izvješća za 2012. i ostale dokumentacije koja se uz prijedlog dostavlja.  

Budući da je predlagatelj – vjerovnik Republika Hrvatska, unutar roka od 45 dana, podnio prijedlog za otvaranje stečajnog postupka nad dužnikom, a isti je sukladno odredbama članka 114. stavak 3. SZ-a oslobođen od plaćanja predujma za namirenje troškova stečajnog postupka, rješenjem ovog suda posl. br. 12. St-87/2018 od 1. ožujka 2018. obustavljen je skraćeni stečajni postupak nad dužnikom, jer se u konkretnom slučaju nisu ispunile pretpostavke za donošenje rješenja o otvaranju i zaključenju skraćenog stečajnog postupka. 

Po pravomoćnosti rješenja ovog suda o obustavi skraćenog stečajnog postupka od 1. ožujka 2018., ovaj predmet je zaveden po novi poslovni broj St-264/2018.

Odredbom članka 433. SZ-a propisano je da ako nisu ispunjene pretpostavke za istodobno otvaranje i zaključenje skraćenog stečajnog postupka u smislu odredbi članka 431. SZ-a, sud će obustaviti skraćeni stečajni postupak i odgovarajućom primjenom općih odredbi stečajnog postupka donijeti rješenje o pokretanju prethodnog postupka odnosno otvaranju stečajnog postupka.

Kako je dakle naprijed navedenim rješenjem ovog suda od 1.ožujka 2018. pravomoćno obustavljen skraćeni stečajni postupak nad dužnikom to je stoga ovaj sud, radi utvrđenja stvarnog stanja stvari odnosno radi utvrđenja postoje li uvjeti za otvaranje i provođenje stečajnog postupka, odlučio u skladu s odredbama članka 115. stavak 1. u vezi s člankom 433. SZ-a pokrenuti prethodni postupak te je isto tako, temeljem odredbi članka 123. stavak 1. SZ-a, zakazano ročište radi očitovanja o podnesenom prijedlogu za otvaranje stečajnog postupka. Nadalje, a sukladno odredbama članka 117. te članka 16. stavak 2. i 3. i članka 17. SZ-a, naloženo je osobama ovlaštenim za zastupanje dužnika pružiti sudu sve potrebne podatke i obavijesti, odnosno dostaviti pisano izvješće o financijsko-gospodarskom stanju dužnika te dostaviti popis imovine i obveza dužnika, a kako bi se utvrdilo s kojom imovinom dužnik raspolaže te je li ista dostatna barem za podmirenje troškova stečajnog postupka. Sukladno odredbama članka 6. stavak 2. i 4. te članka 112. stavak 5. SZ-a, od Financijske agencije je zatražena dostava potvrde o evidentiranim neizvršenim osnovama za plaćanje dužnika, kao i dostava obavijesti o osiguranju sredstava za namirenje troškova stečajnog postupka. 

Slijedom svega naprijed navedenog, odlučeno je kao u točkama I. do VI. izreke ovog rješenja. 

U Splitu, 18. listopada 2018.

Sudac

Paško Bačić, v.r.
za točnost otpravka-ovlašteni službenik
 Katarina Raos


Pouka o pravnom lijeku:
Protiv ovog rješenja nije dopuštena posebna žalba (članak 115. stavak 1. SZ-a).

